Predkladacia správa

Návrh Autorského zákona predkladá Ministerstvo kultúry Slovenskej republiky  na základe úlohy vyplývajúcej z uznesenia vlády Slovenskej republiky č. 620/2013 
k Legislatívnemu zámeru Autorského zákona, z uznesenia vlády Slovenskej republiky 
č. 696/2013 k Plánu legislatívnych úloh vlády Slovenskej republiky na rok 2014 a z uznesenia vlády Slovenskej republiky č. 484/2014 k návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc, a to ako gestor zodpovedný za prebratie smernice Európskeho parlamentu a Rady 2014/26/EÚ z 26. februára 2014 o kolektívnej správe autorských práv a práv súvisiacich 
s autorským právom a o poskytovaní multiteritoriálnych licencií na práva na hudobné diela na online využívanie na vnútornom trhu.

Nosnými cieľmi predkladaného návrhu sú modernizácia, flexibilita,  právna istota. Navrhovaná právna úprava sa sústredí na zabezpečenie efektívnejšieho výkonu práv autorov a iných nositeľov práv a zároveň zabezpečuje vyváženie záujmov na strane nositeľov práv a používateľov. Cieľom je zlepšenie vymožiteľnosti autorského práva a práv súvisiacich s autorským právom v prípade ich porušenia. Dôležité je tiež zabezpečenie primeranej kontroly nad organizáciami kolektívnej správy (napr. formou zverejňovania povinných informácií) nositeľom práv aj širokej verejnosti. Predkladaný návrh vychádza aj z potreby prispôsobiť súčasnú právnu úpravu zmenám súvisiacim s vývojom informačnej spoločnosti, najmä v súvislosti s používaním diel a iných predmetov ochrany v prostredí internetu. Je nevyhnutné prijať právny predpis, ktorý zohľadňuje požiadavky týkajúce sa ochrany a používania autorských diel a iných predmetov ochrany na internete, ktorý zároveň zabezpečí autorom a iným nositeľom práv efektívnejší výkon ich práv a na druhej strane nastaví vhodné podmienky prístupu používateľov k chránenému obsahu. Takýto predpis má byť základom pre šírenie kultúry, vzdelania a výskumu, ako aj pre rozvoj kreatívneho priemyslu a internetovej ekonomiky a pre podporu tvorivosti. 

V novej právnej úprave sú aktualizované a precizované doterajšie zákonné  autorskoprávne definície a pojmy.
Úplne sa transponuje smernica Európskeho parlamentu a Rady 2001/29/ES z 22. mája 2001 o harmonizácii niektorých aspektov autorských práv a s nimi súvisiacich práv v informačnej spoločnosti (Mimoriadne vydanie Ú. v. EÚ, kap. 17/zv. 1, Ú. v. ES L 167, 22. 6. 2001). Zavádza sa nová štruktúra a triedenie výnimiek a obmedzení.
Zohľadňujú sa aspekty súvisiace s procesmi digitalizácie chránených obsahov, s čím súvisí aj úprava výnimiek a obmedzení a rozšírených hromadných licenčných zmlúv. 
Navrhovaná právna úprava  zavádza osobitnú informačnú povinnosť  vlastníka veci voči autorovi  v prípade úmyslu zničenia alebo premiestnenia tejto veci, ak ide o originál diela a toto dielo je umiestnené na verejnom priestranstve. 
Samostatná pozornosť sa venuje tzv. osobitným režimom tvorby  (zamestnanecké dielo, dielo na objednávku, spoločné dielo, školské dielo). Doterajší samostatný zmluvný typ - zmluva o vytvorení diela sa z právnej úpravy odstraňuje a zavádza sa osobitný právny základ tvorby autorských diel na objednávku. 
Okrem odstránenia zmluvy o vytvorení diela, sa zmeny právnej úpravy týkajú aj licenčných zmlúv. V záujme posilnenia práv autorov sa zavádza možnosť autora odstúpiť od licenčnej zmluvy pre nevyužívanie licencie. Navrhovaná právna úprava zavádza nové zmluvné typy: rozšírenú hromadnú licenčnú zmluvu, multiteritoriálnu licenčnú zmluvu na on-line použitie hudobných diel.
Z dôvodu viacerých špecifík sa navrhovaná právna úprava venuje niektorým dielam  osobitne, a to audiovizuálnemu dielu a počítačovým programom.
Práv súvisiacich s autorským právom, nepriamo sa ich dotýka väčšina zmien vzťahujúcich sa na autorské právo, keďže sa veľká časť ustanovení primerane vzťahuje aj na práva súvisiace s autorským právom.
Navrhovaná právna úprava sa v osobitnej časti venuje právam k databáze a upravuje samostatne autorské právo k databáze a osobitné právo k databáze. 
Samostatná časť upravuje správu práv. Do tejto časti sa transponuje smernica Európskeho parlamentu a Rady 2014/26/EÚ z 26. februára 2014 o kolektívnej správe autorských práv a práv súvisiacich s autorským právom a o poskytovaní multiteritoriálnych licencií na práva na hudobné diela na online využívanie na vnútornom trhu. 

Návrh zákona nebude mať vplyv na štátny rozpočet, ani na rozpočet obcí a rozpočty vyšších územných celkov, nebude mať environmentálny vplyv, životné prostredie, informatizáciu spoločnosti, ani žiadne sociálne vplyvy.

Návrh zákona predpokladá pozitívny vplyv na podnikateľské prostredie, keďže sa očakáva zjednodušenie a sprehľadnenie povinností podnikateľských subjektov a zníženie ich administratívneho zaťaženia, ktorý však v súčasnosti nie je možné vyčísliť ani kvantifikovať.  

Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami a medzinárodnými dokumentmi, ktorými je Slovenská republika viazaná. Predložený návrh zákona je v súlade s právom Európskej únie. 

Navrhovaná účinnosť k 1. januáru 2016 zodpovedá lehote na transpozíciu smernice Európskeho parlamentu a Rady 2014/26/EÚ z 26. februára 2014 o kolektívnej správe autorských práv a práv súvisiacich s autorským právom a o poskytovaní multiteritoriálnych licencií na práva na hudobné diela na online využívanie na vnútornom trhu.